CELEX: 52012PC0619
Language: fi
Date: 2012-10-19
Title: Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2012/006 FI/ Nokia Salo, Suomi)

|
			
		
		
		52012PC0619
		
			Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2012/006 FI/ Nokia Salo, Suomi) /* COM/2012/0619 final */
			
				
		
		
			
			   	PERUSTELUT
Talousarviota koskevasta kurinalaisuudesta ja
moitteettomasta varainhoidosta 17. toukokuuta 2006 tehdyn Euroopan parlamentin,
neuvoston ja komission välisen toimielinten sopimuksen[1] 28 kohdan mukaisesti Euroopan
globalisaatiorahastosta (EGR) voidaan ottaa joustovälineen avulla käyttöön
vuosittain enintään 500 miljoonaa euroa ylittämällä rahoituskehyksen
asianomaisten otsakkeiden enimmäismäärät.
Rahastosta myönnettävään rahoitustukeen
sovellettavista säännöistä säädetään Euroopan globalisaatiorahaston
perustamisesta 20. joulukuuta 2006 annetussa Euroopan parlamentin ja neuvoston
asetuksessa (EY) N:o 1927/2006[2].
Suomi toimitti 4. heinäkuuta 2012 hakemuksen
EGF/2012/006 FI/Nokia Salo EGR:n rahoitustuen saamiseksi sen jälkeen, kun Nokia
Oyj (Salo) oli vähentänyt työntekijöitä Suomessa.
Tutkittuaan hakemuksen perusteellisesti
komissio on tullut asetuksen (EY) N:o 1927/2006 10 artiklan mukaisesti siihen
tulokseen, että asetuksessa säädetyt edellytykset rahoitustuen saamiseksi
täyttyvät.
HAKEMUKSEN TIIVISTELMÄ JA ANALYYSI
 Keskeiset tiedot: ||   
 EGR-viitenumero || EGF/2012/006 
 Jäsenvaltio || Suomi 
 2 artikla || a) 
 Ensisijainen yritys || Nokia Oyj (Salo) 
 Toimittajat ja jatkojalostajat || 0 
 Viiteajanjakso || 1.3.2012 – 1.7.2012 
 Yksilöllisten palvelujen tarjoamisen aloittamispäivä || 29.2.2012 
 Hakemuksen päivämäärä || 4.7.2012 
 Työntekijävähennykset viiteajanjaksolla || 1 000 
 Työntekijävähennykset ennen viiteajanjaksoa ja sen jälkeen || 0 
 Tukikelpoiset työntekijävähennykset yhteensä || 1 000 
 Toimenpiteisiin osallistuvien vähennettyjen työntekijöiden määrä || 1 000 
 Yksilöllisten palvelujen kustannukset euroina || 10 273 000 
 EGR:n täytäntöönpanokustannukset[3] euroina   || 419 000 
 EGR:n täytäntöönpanokustannukset prosentteina || 3,92 
 Kokonaisbudjetti euroina || 10 692 000 
 EGR:n tuki euroina (50 %) || 5 346 000 
1.                      
Hakemus jätettiin komissiolle 4. heinäkuuta 2012,
ja sitä täydennettiin lisätiedoin 21. elokuuta 2012 asti.
2.                      
Hakemus täyttää asetuksen (EY) N:o 1927/2006 2
artiklan a alakohdassa esitetyt EGR:n rahoitustuen myöntämisen edellytykset, ja
se tehtiin saman asetuksen 5 artiklassa säädetyssä kymmenen viikon määräajassa.
Yhteys työntekijävähennysten ja
globalisaatiosta johtuvien maailmankaupan huomattavien rakenteellisten
muutosten välillä
3.                      
Osoittaakseen yhteyden työntekijävähennysten ja
globalisaatiosta johtuvien maailmankaupan huomattavien rakenteellisten
muutosten välillä Suomi toteaa, että Nokian, Nokia Siemens Networksin, lähes
kaikkien alihankkijoiden ja alueiden, joihin irtisanomiset vaikuttavat,
tämänhetkiset vaikeudet saivat alkunsa helmikuussa 2011. Tuolloin Nokia
ilmoitti yhtiön strategian merkittävästä muutoksesta ja aloitti Microsoftin
kanssa mittavan yhteistyön, johon liittyi Microsoft Windows Phone ‑alustan
ottaminen Nokian ensisijaiseksi älypuhelimen käyttöjärjestelmäksi, jolloin
Nokian oma Symbian-käyttöjärjestelmä jäi ainoastaan huokeiden puhelinten
ohjelmistoalustaksi vuoden 2016 loppuun saakka. Tällä välin Symbian-puhelinten
kysyntä on laskenut merkittävästi, minkä vuoksi Symbian-järjestelmään liittyvää
kehitys- ja ylläpitotoimintaa ei enää jatketa.
4.                      
Nokian Salon-tehdas oli tarkoitus pitää
toiminnassa, ja yhtiön henkilöstöä aiottiin vähentää noin 12 prosenttia eri
toimipaikoissa maailmanlaajuisesti. Tämä johti siihen, että Romaniassa
sijaitseva Clujn tehdas suljettiin (syyskuussa 2011); tämän tehtaan osalta
esitettiin toinen EGR-hakemus[4].
Myös Nokia Siemens Networks ilmoitti merkittävistä irtisanomisista
(marraskuussa 2011). Nokian Salon-tehtaan irtisanomisista ilmoitettiin 22.
maaliskuuta 2012, ja ne koskivat kaikkiaan 1 000:ta työntekijää 1 700
työntekijän kokonaismäärästä. Lisäirtisanomisia on jo suunnitteilla, ja Suomen
odotetaan esittävän toisen hakemuksen seuraavan irtisanomisaallon osalta.
5.                      
Irtisanomisten ensisijaisena syynä on kyseisen alan
toimintojen siirtäminen kolmansiin maihin Euroopan ulkopuolelle. Matkapuhelimia
koottiin ennen Salossa ja Clujssa, mutta nyt kokoaminen on siirtynyt Aasiaan
(Kiinaan, Etelä-Koreaan, Intiaan ja Vietnamiin, jossa on rakenteilla uusi
Nokian tehdas). Komponenttien valmistus ja tuotannon alihankinta oli jo aiemmin
siirretty Euroopan ulkopuolelle. Tuotannon perässä myös suunnittelu ja
tuotekehitys ovat nyt siirtyneet tai siirtymässä ulkomaille.
6.                      
Nokia suunnittelee siirtävänsä laitteiden
kokoamisen Aasiassa sijaitseviin tehtaisiinsa, sillä suurin osa komponenttien
toimittajista toimii Aasiassa. Kokoaminen halutaan siirtää Aasiaan, jotta
voitaisiin nopeuttaa laitteiden markkinoilletuloa. Toimimalla lähellä
alihankkijoita Nokia pystyy tuomaan uusia innovaatioita markkinoille entistä
nopeammin ja parantaa kilpailukykyään. Nokia on tällä hetkellä menettämässä
asemaansa tärkeimmillä markkinoillaan Kiinassa ja Intiassa, sillä useat halpoja
puhelimia valmistavat yritykset ovat kasvattamassa markkinaosuuksiaan näissä
maissa.
7.                      
Sähkötekniikka- ja elektroniikkateollisuus työllisti
Suomessa enimmillään yli 60 000 henkilöä, mutta vuoden 2012 loppuun
mennessä tämä luku tulee laskemaan 50 000:een. Samaan aikaan tämän alan
yrityksillä kolmansissa maissa olevien tytäryhtiöiden henkilöstön määrä on
kasvanut, mistä näkyy selkeästi toimintojen siirtäminen erityisesti Aasiaan.
Henkilöstö
Suomessa
 Henkilöstö
ulkomaisissa tytäryhtiöissä
8.                      
Matkapuhelinalaan liittyviä EGR-hakemuksia on tehty
tähän mennessä useita, ja niiden kaikkien taustalla on ollut kaupan
globalisaatio[5].

Vähennettyjen työntekijöiden määrän ja 2
artiklan a alakohdan mukaisten kriteerien täyttymisen osoittaminen
9.                      
Suomen hakemus perustuu asetuksen (EY) N:o
1927/2006 2 artiklan a alakohdan toimintakriteeriin, joka edellyttää vähintään
500 työntekijän vähentämistä neljän kuukauden aikana jäsenvaltiossa
sijaitsevasta yhdestä yrityksestä, mukaan luettuina työntekijät, jotka
vähennetään sen toimittajien tai jatkojalostajien palveluksesta.
10.                  
Hakemuksesta ilmenee, että Nokia Oyj (Salo)
irtisanoi neljän kuukauden viiteajanjakson aikana (1. maaliskuuta 2012–1.
heinäkuuta 2012) 1 000 työntekijää. Sekä Nokian että sen alihankkijoiden
odotetaan vähentävän työntekijöitä edelleen, ja tulevista vähennyksistä
esitetään erillinen hakemus. Kaikki nämä työntekijävähennykset on laskettu
asetuksen (EY) N:o 1927/2006 2 artiklan toisen kohdan ensimmäisen
luetelmakohdan mukaisesti.
Selvitys työntekijävähennysten
ennakoimattomasta luonteesta
11.                  
Suomen viranomaisten mukaan Salon-tehtaan
työntekijävähennykset olivat ennalta arvaamattomia, sillä ne oli nimenomaisesti
suljettu pois, kun Nokia ilmoitti huomattavista irtisanomisista Suomessa
helmikuussa 2011. Tuolloin Salon-tehtaan tehtävänä odotettiin olevan Windows
Phone -alustaan perustuvien älypuhelinten tuotanto.
12.                  
Kun Clujn tehtaan (Romania) sulkemisesta ilmoitettiin
marraskuun lopussa 2011, Nokia ilmoitti, että se harkitsee uudelleen myös
Salon-tehtaan roolia ja että joitakin henkilöstövähennyksiä saattaa olla
odotettavissa vuonna 2012. Salon-tehtaan henkilöstön vähentämisestä
1 000:lla työntekijällä ilmoitettiin 22. maaliskuuta 2012, ja vähennykset
oli määrä toteuttaa kesäkuun loppuun mennessä. Tämä oli ennalta arvaamatonta,
koska vain vuosi aikaisemmin oli vakuutettu tuotannon jatkuvan ja koska tämä
oli Nokian ensimmäinen tuotantolaitos, jonka tehtäviin kuului tuotekehitys,
sekä paikka, jossa Nokia tavallisesti käynnisti uusien ja tärkeiden
puhelinmallien kokoamisen ja sen oppimisprosessin. Lisäksi Suomessa oli jo
toteutettu mittavia henkilöstövähennyksiä, eikä tämänlaajuisia lisäleikkauksia
ollut odotettavissa.
Työntekijöitä vähentävät yritykset ja
tuen kohteena olevat työntekijät
13.                  
Hakemus koskee 1 000:ta työntekijää, jotka
kaikki irtisanotaan Nokia Oyj:stä (Salo). Jäljempänä kuvattujen
tukitoimenpiteiden kohteena ovat kaikki 1 000 työntekijää.
14.                  
Tuen kohteena olevat työntekijät voidaan jaotella
seuraavasti:
 Ryhmä || Lukumäärä || Prosenttiosuus 
 Miehiä || 365 || 36,5 
 Naisia || 635 || 63,5 
 EU:n kansalaisia || 944 || 94,4 
 Muun kuin EU-valtion kansalaisia || 56 || 5,6 
 15–24-vuotiaita || 28 || 2,8 
 25–54-vuotiaita || 803 || 80,3 
 55–64-vuotiaita || 169 || 16,9 
 Yli 64-vuotiaita || 0 || 0,0 
15.                  
Näistä työntekijöistä 20:lla on pitkäaikaisia
terveysongelmia tai toimintarajoite.
16.                  
Ammattiryhmien mukainen jaottelu on seuraava:
 Ryhmä || Lukumäärä || Prosenttiosuus 
 Johtajat ja ylimmät virkamiehet || 15 || 1,5 
 Erityisasiantuntijat || 14 || 1,4 
 Asiantuntijat || 64 || 6,4 
 Toimisto- ja asiakaspalvelutyöntekijät || 49 || 4,9 
 Rakennus-, korjaus- ja valmistustyöntekijät || 104 || 10,4 
 Prosessi- ja kuljetustyöntekijät || 713 || 71,3 
 Muut työntekijät || 41 || 4,1 
17.                  
Asetuksen (EY) N:o 1927/2006 7 artiklan mukaisesti
Suomi on vahvistanut, että miesten ja naisten välisen tasa-arvon sekä
syrjimättömyyden politiikkaa on sovellettu ja sovelletaan jatkossa EGR:n
toteuttamisen eri vaiheissa ja etenkin haettaessa siitä tukea.
Asianomaisen alueen ja sen viranomaisten
ja sidosryhmien kuvaus
18.                  
Salon seutu sijaitsee Varsinais-Suomen maakunnassa,
joka on yksi Suomen vientivetoisimmista maakunnista (yli 60 prosenttia sen
teollisuuden tuotannosta menee vientiin). Kun Nokia kasvoi voimakkaasti
1990-luvulla ja siitä oli tulossa maailman johtava matkapuhelinten valmistaja,
alueen tuottavuus nousi suuresti. Kun Nokian asema heikkeni ja
maailmanlaajuinen rahoitus- ja talouskriisi iski, Salon työllisyys- ja
tuotantotilanne huonontui – enemmän kuin tilanne muilla Suomen alueilla. 
19.                  
Salon seudun taloudellinen rakenne on ollut
poikkeuksellisen erikoistunut 1990-luvun lopusta alkaen: tieto- ja
viestintätekniikan alan osuus oli yli 50 prosenttia liiketoiminnan lisäarvosta
vuonna 2008. Kun Nokia heikkeni, ensimmäisinä kärsivät elektronisten
komponenttien ja muoviosien toimittajat sekä muut tukipalvelujen toimittajat
näiden alojen supistumisen vuoksi. Vasta toisessa vaiheessa Nokia leikkasi omaa
tuotantoaan ja lopulta omaa henkilöstöään.
20.                  
Salo sijaitsee rannikolla noin 50 kilometrin päässä
Varsinais-Suomen maakunnan keskuksesta Turusta ja 100 kilometrin päässä
Helsingistä. Seudun työntekijät ovat pääasiassa paikallisia, mutta työssä
käydään myös Turusta ja pienissä määrin jopa Helsingistä asti.
21.                  
Tärkeimmät sidosryhmät ovat Varsinais-Suomen
elinkeino-, liikenne ja ympäristökeskus, Salon työ- ja elinkeinotoimisto, Salon
kaupunki ja Someron kaupunki.
22.                  
Nokian Salon-tehtaan toimintojen
uudelleenjärjestelyä varten on perustettu eri tahoja laajalti edustava
työryhmä. Sillä on useita alaryhmiä, joissa käsitellään eri aiheita, kuten
palveluja, hyvinvointia, opiskelua, uusia työpaikkoja Nokian ulkopuolella ja
yrittäjyyttä. Toimihenkilöiden auttamiseksi on perustettu oma paikallinen
yhteistyöryhmä. Toinen hanke, joka on nimeltään Invest in Salo, pyrkii
sovittamaan yhteen työvoiman tarjonnan ja hankkeeseen osallistuvien yritysten
työvoimatarpeet.
Työntekijävähennysten odotettu vaikutus
paikalliseen, alueelliseen tai koko maan työllisyyteen
23.                  
Ennen vuonna 2008 alkanutta taantumaa Salon seudun
työttömyysaste oli noin 6 prosenttia. Tämä luku kaksinkertaistui eli nousi 12
prosenttiin vuoden 2009 loppuun mennessä, ja sen suuntaus on ollut hienoisesti
nouseva siitä lähtien. Äskettäisten irtisanomisten ja odotettavissa olevan
toisen irtisanomisaallon myötä työttömyysaste saattaa nousta jopa noin 15–17
prosenttiin vuoden 2012 loppuun mennessä.
24.                  
Salon tilanne eroaa merkittävästi tilanteesta
Suomen muilla paikkakunnilla, joilla Nokia on vähentänyt toimintaansa. Suurin
osa Nokian Salon-tehtaan henkilöstöstä on perinteisesti palkattu kokoamiseen ja
muihin samankaltaisiin tehtäviin, kun taas muissa Suomen yksiköissä toiminta on
painottunut tutkimukseen ja suunnitteluun. Tästä syystä Nokian Salon-tehtaan
nykyiset ja tulevat irtisanomiset koskevat pääasiassa tehdasteollisuuden
työntekijöitä. Työntekijöiden koulutustaustaa tarkasteltaessa voidaan nähdä,
että noin 40 prosentilla on ainoastaan peruskoulutus ja 39 prosentilla toisen
asteen koulutus, joten nämä irtisanomiset lisäävät huomattavasti vähemmän
koulutettujen osuutta Salon työttömyysluvuissa. Näillä työntekijöillä on usein
ammattitutkinto joltakin muulta kuin teknologian tai teknisen työn alalta. Tutkinnot
on suoritettu liian kauan sitten, eikä työntekijöillä ole lainkaan kokemusta
niihin liittyviltä aloilta, joten he eivät voi hyödyntää tutkintojaan.
25.                  
Salon kaupungin taloudellinen tilanne on heikko, ja
Nokian irtisanomiset vaikuttavat kunnan verotuloihin. Työnantajana kaupungin on
todennäköisesti lomautettava joitakin sen omia työntekijöitä, eikä se pysty
auttamaan irtisanottuja Nokian työntekijöitä tarjoamalla yhdellekään heistä
työpaikkaa.
Rahoitettavaksi tuleva koordinoitu
yksilöllisten palvelujen paketti ja sen arvioitujen kustannusten erittely sekä
toimien täydentävyys rakennerahastoista rahoitettavien toimien kanssa
26.                  
Nokian Salon-tehtaan työntekijöihin kohdistuvien
toimenpiteiden tavoitteena on joko auttaa heitä siirtymään uuteen työhön /
aloittamaan oma yritystoiminta tai saattaa heidät lisäkoulutuksen piiriin (tai
molemmat). Niihin sisältyvät seuraavat:
–     
Työnhakuneuvonta: Kaikille
irtisanottaville työntekijöille tarjotun henkilökohtaisen ohjauksen (tämä
ohjaus ei kuulu EGR-hakemuksen piiriin) jälkeen aloitettiin perusteellisempi
neuvonta Nokian tiloissa työntekijöiden irtisanomisaikana. Sitä seuraavat
yksilö- ja ryhmäneuvonta, työpaikkamessujen järjestäminen tai niihin
osallistuminen, tiedottaminen paikallisista työmarkkinoista ja avoimista
työpaikoista sekä työnhakutaitojen parantaminen, erityisesti niiden
työntekijöiden osalta, jotka eivät ole olleet useisiin vuosiin työttömänä. Työnhakuneuvonnan
kesto vaihtelee 5:stä 20 päivään työntekijöiden tarpeiden mukaan. Arviolta 600
työntekijää haluaa osallistua tähän perusteelliseen neuvontaan, jonka
kustannukset ovat noin 450 euroa työntekijää kohden. Loput 400 työntekijää
eivät tarvitse lisäneuvontaa aluksi annetun henkilökohtaisen ohjauksen jälkeen.
–     
Koulutus ja uudelleenkoulutus: Tämä sisältää kaksi keskeistä osa-aluetta: valmentava
työmarkkinakoulutus henkilöille, joilla ei ehkä vielä ole suunnitelmia tulevan
uran suhteen, ja ammatillinen uudelleenkoulutus niille, jotka tietävät
tavoitteensa mutta joilta puuttuu tarvittava pätevyys. Valmentava
työmarkkinakoulutus on looginen jatko sitä edeltävälle työnhakuneuvonnalle. Tähän
koulutukseen odotetaan osallistuvan noin 170 työntekijää, ja kustannukset ovat
2 700 euroa työntekijää kohden. Ammatillinen uudelleenkoulutus puolestaan
voi perustua aiempiin tutkintoihin ja kokemukseen tai auttaa työnhakijaa
suuntautumaan aivan uudelle alalle. Joissakin tapauksissa on mahdollista
suorittaa korkeakoulututkinto. Nokian Salon-tehtaalta irtisanotuille
työntekijöille on tarjolla suuri määrä erilaisia kursseja. Noin 550 työntekijän
odotetaan valitsevan tämän vaihtoehdon, ja kustannukset työntekijää kohden ovat
6 880 euroa.
–     
Ohjaaminen yrittäjyyteen ja palvelut uusille
yrittäjille: Tähän tarkoitukseen Suomen viranomaiset
käyttävät Protomo-ohjelmaa, jonka toiminnasta vastaa Yrityssalo – Salon
kaupungin omistama kehittämiskeskus, joka tarjoaa yrityspalveluja, muun muassa
tukea alkavalle yritykselle. Protomo on avoimen innovoinnin ympäristö, jossa
osallistujat voivat muokata ideoita prototyypeiksi, toimia yhdessä
pilottiprojektien parissa, kehittää uudenlaisia tuotteita ja palveluja sekä
perustaa uusia työllistäviä yrityksiä. Protomo tuo yhteen uusia ideoita ja
innovatiivisia ihmisiä. Tämän EGR-tapauksen täytäntöönpanon aikana
työllistetään kolme ihmistä (Salossa ja Turussa) kokoaikaisesti vuokratiloihin
tarjoamaan Protomon palveluja toimien kohteena oleville työntekijöille. Tämän
arviolta 240 työntekijälle annettavan palvelun kustannukset ovat yhteensä
450 000 euroa.
Protomo toimii palveluna, joka auttaa uusia
yrittäjiä löytämään yhteistyökumppaneita. Protomon alueelliseen tietokantaan on
kerätty yksityishenkilöiden ja yrittäjien lupaavia ideoita. Irtisanotut
työntekijät jaetaan Protomossa pieniin ryhmiin, ja nimetyt mentorit auttavat
heitä kehittämään ideoista uusia yrityksiä, jotka voisivat tuottaa tavaroita
tai palveluja, joista vaikuttaa olevan tarvetta markkinoilla, tai ryhtymään
idean synnyttäjän kumppaneiksi ja työstämään ideaa olemassa olevan yrityksen
sisältäpäin. Protomo tarjoaa puitteet ja antaa neuvoja ryhmän toimintaan sekä
arvioi ehdotuksen toteutettavuutta ja tarjoaa tarvittaessa asiantuntija-apua. Asiantuntija-avun
tarjoamisen ja välineiden käytön kustannusten arvioidaan olevan 360 000
euroa 240 osallistujan osalta. Protomon työryhmissä on 4–6 henkilöä, ja niitä
aiotaan perustaa 60; luultavasti yli puolet näistä ryhmistä kasvaa uusiksi
elinkelpoisiksi yrityksiksi.
Mahdollisia uusia yrittäjiä autetaan neuvonnalla,
tarvittavalla koulutuksella, ohjauksella, konsultoinnilla ja tuella, ja lisäksi
on mahdollista saada käynnistysavustusta. Käynnistysavustuksella turvataan
uuden yrittäjän toimeentulo uuden yrityksen ensimmäisten toimintakuukausien
ajan. Tarvittavan koulutuksen kustannuksiksi arvioidaan 240 000 euroa
osallistuvien 240 työntekijän osalta. Protomon kautta on mahdollista saada apua
myös ulkopuolisilta asiantuntijoilta, jotka voivat tarjota erityistä
taitotietoa yrittäjiksi aikoville; tämän palvelun arvioidaan maksavan
120 000 euroa kyseessä olevien 240 työntekijän osalta.
–     
Tuki itsenäisen liiketoiminnan aloittamiseen: Kyseessä on starttiraha, jolla turvataan yrittäjäksi aikovan
toimeentulo enintään 18 kuukauden ajaksi toiminnan aloittamisesta. Perustuen
määrä on 31,36 euroa päivässä. Tähän lisätään suuruudeltaan vaihteleva lisäosa,
joka ei kuitenkaan voi ylittää 60:tä prosenttia perustuen määrästä. Arvioiden
mukaan tukikelpoisia henkilöitä on tämän tuen osalta 60 ja heille maksettava
summa on keskimäärin 6 000 euroa täytäntöönpanokauden aikana. Kyseisessä
vaiheessa tuensaajat saavat edelleen myös neuvontaa ja tukea Protomolta.
–     
Liikkuvuusavustukset: Nämä
avustukset liittyvät sekä matka- että muuttokuluihin. Työnhakijat eivät ehkä
pysty löytämään uutta työtä lähialueelta, joten he voivat joutua matkustamaan
työhaastatteluihin tai muuttamaan uudelle paikkakunnalle työn perässä. Matkakulut
lasketaan kilometrimäärän pohjalta, ja majoitus korvataan tarvittaessa. Muuttokulut
korvataan 700 euroon saakka.
–     
Palvelupisteen työllisyyspalvelut: Nokian Salon-tehtaan työntekijöille on järjestetty palvelupiste, joka
palvelee heitä täytäntöönpanovaiheen ajan. Palvelupiste käynnistettiin alun
perin Nokian tiloissa, ja sen tarkoituksena on ollut neuvoa irtisanottuja
työntekijöitä alusta lähtien tarjoamalla heille paljon henkilökohtaisempaa ja
perusteellisempaa palvelua kuin mihin työvoimatoimisto normaalisti pystyisi. Erityistä
huomiota kiinnitetään sen varmistamiseen, ettei kukaan työntekijöistä ajaudu
pitkäaikaistyöttömyyteen. Intensiivisen alkuvaiheen jälkeen palvelupiste on
työntekijöiden käytettävissä, kun he etenevät heille räätälöidyissä
toimenpiteissä. Palvelupisteen ylläpitokustannukset kaikkien sen kohteena
olevien 1 000 työntekijän osalta ovat arviolta 900 000 euroa.
–     
Palkkatuet: Palkkatukea
on mahdollista maksaa työnantajille, jotka haluavat palkata toimien kohteena
olevia työntekijöitä täysin tietoisina palkattavan henkilön pätevyyden tai
ammattitaidon puutteista ja jotka ovat halukkaita huolehtimaan siitä, että
työntekijöille annetaan mahdollisimman paljon tukea sekä tarvittava
työpaikkakoulutus, kun he perehtyvät työhön, josta heillä ei ole aiempaa
kokemusta. Tuen kesto määräytyy työntekijän tarpeiden mukaan, ja arvioiden
mukaan sen määrä on keskimäärin 7 500 euroa kutakin tähän järjestelyyn
osallistuvaa työntekijää kohden.
–     
Yrityksiltä saatavien tietojen keruujärjestelmä: Tämän järjestelmän avulla työ- ja elinkeinotoimistot,
elinkeinokeskukset sekä työ- ja elinkeinoministeriö voivat tehdä yritysten
puhelinhaastatteluja ja kerätä ajan tasalla olevaa tietoa yritysten
henkilöstötarpeista. Näiden tietojen avulla voidaan ohjata työntekijöitä
oikeaan suuntaan ja auttaa heitä koulutuksen valitsemisessa. Haastattelut
tehdään keskitetysti, ja tulokset asetetaan toimijoiden saataville lajiteltuina.
Tämän palvelun kustannusten arvioidaan olevan 120 000 euroa.
–     
Uraohjaus sekä ammattiosaamisen ja pätevyyksien
kartoitus: Nokialla pitkään kokoamistyössä olleiden
henkilöiden ammattitaito ja koulutustausta vaihtelevat suuresti, ja niitä
voidaan arvioida ammattiosaamisen ja pätevyyksien kartoituksella. Jotta
voitaisiin antaa työntekijöille yksilöllistä ohjausta ja laatia heille
koulutussuunnitelmat, on olennaista tietää kunkin lähtökohdat. Ammattiosaamisen
ja pätevyyksien kartoitus toimii vastinparina niille tiedoille yritysten
henkilöstötarpeista, jotka on saatu yritysten puhelinhaastattelujen perusteella
laadituista raporteista ja tilastoista. Tavallisesti ammattiosaamisen ja
pätevyyksien kartoitukset hankitaan ammatillisilta oppilaitoksilta sopimusperusteisena
palveluna. Tähän odotetaan osallistuvan 450 työntekijää, ja kutakin kohden
kustannukset ovat 500 euroa.
–     
Työkyvyn arvioinnit: Eräillä
irtisanotuista on tiettyjä työkyvyn rajoituksia, jotka on tutkittava ennen kuin
sovitaan uusista työllistämissuunnitelmista ja ‑tukitoimista. Työ- ja
elinkeinotoimisto voi ohjata työnhakijan työkyvyn arviointia varten
tarvittaviin terveystarkastuksiin. Arviointien kustannusten arvioidaan olevan
keskimäärin 2 500 euroa henkilöä kohden.
27.                  
EGR:n täytäntöönpanosta aiheutuvat menot, jotka on
sisällytetty hakemukseen asetuksen (EY) N:o 1927/2006 3 artiklan mukaisesti,
kattavat valmistelun, hallinnoinnin (tarvittavien järjestelmien perustaminen,
matkakulut ja käännökset), tiedotuksen (paikallisella, alueellisella ja
kansallisella tasolla), todentamisen ja seurannan. Asiasta tiedotettiin
kansallisesti jo siinä vaiheessa, kun EGR-hakemusta ensimmäisen kerran
harkittiin, ja uudelleen siinä vaiheessa, kun hakemus toimitettiin komissiolle.
Nokian irtisanomille työntekijöille ilmoitetaan, että niille tarjottavat
palvelut osarahoittaa EGR. Täytäntöönpanon parhaita käytäntöjä tuodaan esiin,
ja niissä keskitytään henkilöihin, jotka hyötyivät toimenpiteistä ja löysivät
uuden työpaikan.
28.                  
Suomen viranomaisten esittämät yksilölliset
palvelut ovat aktiivisia työmarkkinatoimenpiteitä, jotka kuuluvat asetuksen
(EY) N:o 1927/2006 3 artiklassa määriteltyihin tukikelpoisiin toimiin. Suomen
viranomaiset arvioivat näiden palvelujen kokonaiskustannuksiksi
10 692 000 euroa, joista 10 273 000 euroa käytetään
yksilöllisiin palveluihin, ja EGR:n täytäntöönpanoa koskeviksi kustannuksiksi
419 000 euroa (= 3,92 prosenttia kokonaismäärästä). EGR:stä haettu
rahoitusosuus on yhteensä 5 346 000 euroa (50 prosenttia
kokonaiskustannuksista).
 Toimet || Kohteena olevien työntekijöiden arvioitu lukumäärä || Arvioidut kustannukset kohteena olevaa työntekijää kohti (euroa) || Kustannukset yhteensä (EGR ja kansallinen yhteisrahoitus) (euroa) 
 Yksilölliset palvelut (asetuksen (EY) N:o 1927/2006 3 artiklan ensimmäinen kohta) 
 Työnhakuneuvonta || 600 || 450 || 270 000 
 Koulutus ja uudelleenkoulutus (ammatillinen) || 550 || 6 880 || 3 784 000 
 Koulutus ja uudelleenkoulutus (valmentava) || 170 || 2 700 || 459 000 
 Yrittäjyyden edistäminen (Protomon toimet) || 240 || 1 875 || 450 000 
 Yrittäjyyden edistäminen (Protomon palvelujen hankinta) || 240 || 1 500 || 360 000 
 Yrittäjyyden edistäminen (Protomon koulutus) || 240 || 1 000 || 240 000 
 Yrittäjyyden edistäminen (palvelujen hankinta) || 240 || 500 || 120 000 
 Tuki itsenäisen liiketoiminnan aloittamiseen || 60 || 6 000 || 360 000 
 Liikkuvuusavustukset || 300 || 200 || 60 000 
 Palvelupisteen työllisyyspalvelut || 1 000 || 900 || 900 000 
 Palkkatuki || 360 || 7 500 || 2 700 000 
 Yrityksiltä saatavien tietojen keruujärjestelmä || 1 000 || 120 || 120 000 
 Uraohjaus sekä ammattipätevyyden kartoitus || 450 || 500 || 225 000 
 Työkyvyn arvioinnit || 90 || 2 500 || 225 000 
 Yksilöllisten palvelujen kustannukset yhteensä ||   || 10 273 000 
 EGR:n täytäntöönpanokustannukset (asetuksen (EY) N:o 1927/2006 3 artiklan kolmas kohta) 
 Valmistelutoimet ||   || 72 000 
 Hallinnointi ||   || 152 000 
 Tiedotus ja mainonta ||   || 183 000 
 Valvontatoimet ||   || 12 000 
 EGR:n täytäntöönpanokustannukset yhteensä ||   || 419 000 
 Arvioidut kokonaiskustannukset ||   || 10 692 000 
 EGR:n rahoitusosuus (50 % kokonaiskustannuksista) ||   || 5 346 000 
29.                  
Suomi vahvistaa, että edellä kuvatut toimenpiteet
täydentävät rakennerahastoista rahoitettavia toimia ja että käytössä on
toimenpiteitä, joilla estetään kaikenlainen rahoituksen päällekkäisyys. Varsinais-Suomen
alueella on toiminnassa äkilliseen rakennemuutokseen keskittynyt
koordinointiryhmä, jonka tehtäviin kuuluu ESR:n ja EGR:n välisestä tehtävänjaosta
sopiminen. Tämän hankkeen ohjausryhmän tehtävänä on toiminnan hallinnointi ja
ohjaus sekä sen strategisten suuntaviivojen ja päämäärien määrittäminen. Hankeryhmä
puolestaan on vastuussa toimenpiteiden käynnistämisestä Salon seudulla sekä
rakennemuutoksen käytännön edistymisen seurannasta ja arvioinnista ohjausryhmän
asettamien strategisten päämäärien pohjalta. Työryhmissä ovat laajalti
edustettuina paikalliset toimijat, muun muassa työmarkkinaosapuolet ja
koulutuskuntayhtymä.
Päivämäärät, jolloin yksilöllisten
palvelujen tarjoaminen kyseisille työntekijöille aloitettiin tai on tarkoitus
aloittaa
30.                  
Suomi aloitti EGR:n osarahoitusta varten
ehdotettuun koordinoituun pakettiin sisältyvien yksilöllisten palvelujen
tarjoamisen asianomaisille työntekijöille 29. helmikuuta 2012. Tästä
päivämäärästä alkaa näin ollen tukikelpoisuusaika, joka koskee kaikkea EGR:stä
mahdollisesti myönnettävää apua.
Menettelyt työmarkkinaosapuolten
kuulemiseksi
31.                  
Työmarkkinaosapuolet ovat olleet mukana prosessissa
alusta lähtien ja ovat mukana myös jatkossa. Katso lisätietoja edellä olevasta
29 kohdasta.
32.                  
Suomen viranomaiset vahvistivat, että kansallisessa
ja EU:n lainsäädännössä säädettyjä joukkovähentämisiin liittyviä vaatimuksia on
noudatettu.
Tiedot toimista, jotka ovat pakollisia
kansallisen lainsäädännön tai työehtosopimusten nojalla
33.                  
Suomen viranomaisten hakemuksessa esitettiin
seuraavat tiedot asetuksen (EY) N:o 1927/2006 6 artiklassa säädettyjen
perusteiden täyttymisestä:
·      vahvistettiin, ettei EGR:stä saatavalla rahoitustuella korvata toimenpiteitä,
jotka kuuluvat yritysten vastuualaan kansallisen lainsäädännön tai
työehtosopimusten nojalla;
·      osoitettiin, että suunnitelluilla toimilla tuetaan yksittäisiä
työntekijöitä eikä niitä käytetä yritysten tai toimialojen rakenneuudistukseen;
·      vahvistettiin, ettei edellä tarkoitetuille tukikelpoisille toimille
saada avustusta muista EU:n rahoitusvälineistä.
Hallinnointi- ja valvontajärjestelmät 
34.                  
Suomi on ilmoittanut komissiolle, että
rahoitustukea hallinnoi työ- ja elinkeinoministeriö, joka hallinnoi myös ESR:n
varoja. Sama ministeriö toimii myös todentamisviranomaisena. Näistä kahdesta
tehtävästä vastaavien yksiköiden velvollisuudet ja raportointisuhteet on
erotettu tiukasti toisistaan. Hallinnointitehtävät on annettu työllisyys- ja
yrittäjyysosastolle, kun taas todentamistehtävistä vastaa henkilöstö- ja
hallintoyksikkö. Ministeriö on laatinut ohjeet, joissa esitetään noudatettavat
menettelyt yksityiskohtaisesti.
Rahoitus
35.                  
Suomen hakemuksen perusteella ehdotetaan, että
EGR:stä myönnetään yksilöllisten palvelujen koordinoidulle paketille (mukaan
luettuna EGR:n täytäntöönpanosta aiheutuvat kustannukset) 5 346 000
euroa, joka vastaa 50:tä prosenttia kokonaiskustannuksista. Komission ehdotus
rahastosta maksettavasta osuudesta perustuu Suomen toimittamiin tietoihin.
36.                  
Ottaen huomioon EGR:stä myönnettävän rahoitustuen
enimmäismäärän asetuksen (EY) N:o 1927/2006 10 artiklan 1 kohdan mukaisesti
samoin kuin määrärahojen uudelleenkohdennusten osalta käytettävissä olevan
liikkumavaran komissio ehdottaa, että EGR:n varoja otetaan käyttöön koko edellä
mainittu määrä, joka kohdennetaan rahoituskehyksen otsakkeeseen 1 a.
37.                  
Ehdotettu rahoitustuen määrä jättää yli 25
prosenttia EGR:lle varatusta vuosittaisesta enimmäismäärästä käytettäväksi
vuoden viimeisinä neljänä kuukautena, kuten asetuksen (EY) N:o 1927/2006 12
artiklan 6 kohdassa edellytetään.
38.                  
Esittämällä tämän ehdotuksen EGR:n varojen
käyttöönottamiseksi komissio aloittaa yksinkertaistetun kolmikantamenettelyn
17. toukokuuta 2006 tehdyn toimielinten sopimuksen 28 kohdan mukaisesti
varmistaakseen molempien budjettivallan käyttäjien hyväksynnän sekä EGR:n
käyttötarpeelle että tarvittavalle määrälle. Komissio pyytää sitä
budjettivallan käyttäjää, joka ensimmäisenä hyväksyy tämän ehdotuksen
asianmukaisella poliittisella tasolla, ilmoittamaan aikomuksistaan toiselle
budjettivallan käyttäjälle ja komissiolle. Jos jompikumpi budjettivallan
käyttäjä ei hyväksy ehdotusta, järjestetään muodollinen kolmikantakokous.
39.                  
Komissio esittää erikseen siirtopyynnön asiaa
koskevien maksusitoumusmäärärahojen kirjaamiseksi vuoden 2012 talousarvioon
17. toukokuuta 2006 tehdyn toimielinten sopimuksen 28 kohdan mukaisesti.
Maksumäärärahojen lähteet 
40.                  
Budjettikohtaan 04 05 01 vuonna 2012 alun perin
kirjattuja maksumäärärahoja ei ole enää jäljellä sen jälkeen, kun kumpikin
budjettivallan käyttäjä on hyväksynyt EGR:n varojen käyttöön ottamiseksi tähän
mennessä esitetyt ehdotukset, eikä kyseinen määrä näin ollen riitä kattamaan
tähän hakemukseen tarvittavaa määrää. EGR:ää koskevan budjettikohdan maksumäärärahoja
pyydetään vahvistamaan joko määrärahasiirrolla, mikäli havaitaan käytettävissä
olevia määrärahoja, tai lisätalousarviolla. Kyseessä olevan hakemuksen kohteena
olevat 5 346 000 euroa katetaan tämän budjettikohdan määrärahoista.
Ehdotus
EUROOPAN PARLAMENTIN JA NEUVOSTON PÄÄTÖS
Euroopan globalisaatiorahaston varojen
käyttöönotosta talousarviota koskevasta kurinalaisuudesta ja moitteettomasta
varainhoidosta 17 päivänä toukokuuta 2006 tehdyn Euroopan parlamentin,
neuvoston ja komission välisen toimielinten sopimuksen 28 kohdan
mukaisesti (hakemus EGF/2012/006 FI/ Nokia Salo, Suomi)
EUROOPAN PARLAMENTTI JA EUROOPAN
UNIONIN NEUVOSTO, jotka
ottavat huomioon Euroopan unionin toiminnasta
tehdyn sopimuksen,
ottavat huomioon talousarviota koskevasta
kurinalaisuudesta ja moitteettomasta varainhoidosta 17 päivänä toukokuuta 2006
tehdyn Euroopan parlamentin, neuvoston ja komission välisen toimielinten
sopimuksen[6]
ja erityisesti sen 28 kohdan,
ottavat huomioon Euroopan
globalisaatiorahaston perustamisesta 20 päivänä joulukuuta 2006 annetun
Euroopan parlamentin ja neuvoston asetuksen (EY) N:o 1927/2006[7] ja erityisesti sen
12 artiklan 3 kohdan,
ottavat huomioon Euroopan komission ehdotuksen[8]
sekä katsovat seuraavaa:
(1)              
Euroopan globalisaatiorahasto, jäljempänä ’EGR’, on
perustettu lisätuen tarjoamiseksi globalisaatiosta johtuvien maailmankaupan
huomattavien rakenteellisten muutosten vuoksi työttömiksi jääneille
työntekijöille ja heidän auttamisekseen työmarkkinoille uudelleen
integroitumisessa.
(2)              
Toukokuun 17 päivänä 2006 tehdyn toimielinten
sopimuksen mukaisesti EGR:n varoja voidaan ottaa käyttöön vuosittain enintään
500 miljoonaa euroa.
(3)              
Suomi esitti 4 päivänä heinäkuuta 2012 hakemuksen
EGR:n varojen käyttöönottamiseksi Nokia Oyj:n (Salo) työntekijävähennysten
vuoksi ja toimitti sitä täydentäviä lisätietoja 21 päivään elokuuta 2012
asti. Hakemus on asetuksen (EY) N:o 1927/2006 10 artiklassa säädettyjen
rahoitustuen vahvistamista koskevien vaatimusten mukainen. Näin ollen komissio
ehdottaa, että varoja otetaan käyttöön 5 346 000 euroa.
(4)              
Tämän vuoksi EGR:stä olisi otettava käyttöön varoja
rahoitustuen antamiseksi Suomen hakemuksen perusteella,
OVAT HYVÄKSYNEET TÄMÄN PÄÄTÖKSEN:
1 artikla
Euroopan globalisaatiorahastosta (EGR) otetaan
käyttöön 5 346 000 euroa maksusitoumusmäärärahoina ja
maksumäärärahoina osana varainhoitovuotta 2012 koskevaa Euroopan unionin
yleistä talousarviota.
2 artikla
Tämä päätös julkaistaan Euroopan unionin
virallisessa lehdessä.
Tehty Brysselissä
Euroopan parlamentin puolesta                    Neuvoston
puolesta
Puhemies                                                       Puheenjohtaja
[1]               EUVL C 139, 14.6.2006, s. 1.
[2]               EUVL L 406, 30.12.2006, s. 1.
[3]               Asetuksen (EY) N:o 1927/2006 3 artiklan kolmannen
kohdan mukaisesti.
[4]               EGF/2011/014 RO/Nokia.
[5]               Säännöllisesti
päivitettävä luettelo hakemuksista: http://ec.europa.eu/social/BlobServlet?docId=4558&langId=en.
[6]               EUVL C 139, 14.6.2006, s. 1.
[7]               EUVL L 406, 30.12.2006, s. 1.
[8]               EUVL C […], […], s. […].